Gospod

\_\_\_\_\_\_\_\_\_\_\_\_\_\_

E.: ­­­­­­\_\_\_\_\_\_\_\_\_\_\_\_\_\_\_\_\_\_\_

Številka: 090-107/2022/2

Datum: 24. 10. 2022

**Zadeva: Objava zapisnikov sej nadzornega odbora Občine Hajdina na spletni strani občine**

 **- mnenje ministrstva**

Zveza: vaš dopis z dne 4. 10. 2022

Spoštovani,

prejeli smo vaš dopis v zvezi z (ne)objavo informacij javnega značaja na spletni strani zavezanca. Zanima vas, ali mora Občina Hajdina na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) na svoji spletni strani objaviti zapisnike sej nadzornega odbora občine in ali lahko kot občan od nadzornega odbora občine pridobite fotokopije zapisnikov sej nadzornega odbora občine za obdobje 8 let. Navajate, da občina na svoji spletni strani objavlja zapisnike sej občinskega sveta in občinskih odborov, zapisnikov sej nadzornega odbora pa ne.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno s 32. členom ZDIJZ posreduje pravno mnenje.

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, **organi lokalnih skupnosti**, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi). Organi občine in s tem zavezanci po ZDIJZ so: občinski svet, župan in **nadzorni odbor** (28. čl. ZLS).

Za **organe**zakon določa, da je informacija javnega značaja vsak dokument, s katerim ta razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo.

ZDIJZ v prvem odstavku 6. člena navaja **enajst primerov, v katerih lahko organ prosilcu zavrne zahtevo.**Taki primeri so med drugim, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe; če prosilec zahteva osebni podatek, ki ga ščiti predpis o varstvu osebnih podatkov, ali če bi razkritje podatka škodovalo izvajanju sodnega ali upravnega postopka. Pri tem pa gre opozoriti na tretji odstavek istega člena ZDIJZ, ki določa, **da se ne glede na določbe prvega odstavka, dostop do zahtevane informacije dovoli: če gre za podatke o porabi javnih sredstev** ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.

Pristojnosti nadzornega odbora občine ureja Zakon o lokalni samoupravi (ZLS)[[2]](#footnote-2), ki določa, da je nadzorni odbor najvišji organ nadzora javne porabe v občini. V okviru svoje pristojnosti nadzorni odbor opravlja nadzor nad ravnanjem s premoženjem občine; nadzoruje namenskost in smotrnost porabe proračunskih sredstev in nadzoruje finančno poslovanje uporabnikov proračunskih sredstev. Delo nadzornega odbora je javno. Nadzorni odbor **je pri svojem delu dolžan varovati** osebne podatke ter državne, uradne in poslovne skrivnosti, ki so tako opredeljene z zakonom, drugim predpisom ali z akti občinskega sveta in organizacij uporabnikov proračunskih sredstev in spoštovati dostojanstvo, dobro ime in integriteto posameznikov. Ti primeri sodijo tudi med izjeme na podlagi prvega odstavka ZDIJZ. Nadzorni odbor o svojih ugotovitvah, ocenah in mnenjih **izdela poročilo s priporočili in predlogi.[[3]](#footnote-3)** O poteku seje nadzornega odbora se piše zapisnik.

Podrobno pristojnosti Nadzornega odbora Občine Hajdina določata Statut Občine Hajdina[[4]](#footnote-4) in Poslovnik Nadzornega odbora Občine Hajdina[[5]](#footnote-5). **Poslovnik Nadzornega odbora Občine Hajdina določa, da Nadzorni odbor obvešča javnost o svojem delu tako, da letni program dela in svoja dokončna poročila s priporočili in predlogi ukrepov objavlja na spletni strani občine, če le-ti ne predstavljajo informacij zaupne narave. Poročila s priporočili in predlogi (dokončni akti nadzornega odbora) so informacije javnega značaja.** Nadalje določa, da osnutki poročil in sklepi o pričetku nadzora niso informacije javnega značaja. Nadzorni odbor iz letnega poročila o njegovem delu in posameznega dokončnega poročila o nadzoru, ki se javno objavi, izloči podatke, če so podani razlogi, ki jih zakon, ki ureja dostop do informacij javnega značaja, določa kot razloge, zaradi katerih je mogoče zavrniti zahtevo za informacijo javnega značaja. Nadalje določa, da je drugim osebam dovoljen dostop do informacije, ki jo vsebuje arhiv ali dokumentarno gradivo dela nadzornega odbora, **skladno z določili veljavnih predpisov, ki urejajo dostop do informacij javnega značaja.** Uradna oseba, pristojna za posredovanje informacij javnega značaja Občine Hajdina glede vložene zahteve za posredovanje informacije javnega značaja v zvezi z delom nadzornega odbora nemudoma seznani predsednika nadzornega odbora.

ZDIJZ določa, da je vsak organ dolžan posredovati v svetovni splet naslednje informacije javnega značaja: programe, strategije, stališča, mnenja in navodila, ki so splošnega pomena ali so pomembna za poslovanje organa s fizičnimi in pravnimi osebami oziroma za odločanje o njihovih pravicah ali obveznostih, študije in druge podobne dokumente, ki se nanašajo na delovno področje organa; dokumentacijo na področju javnih naročil ter javnih razpisov za dodelitev sredstev, subvencij, posojil in drugih oblik sofinanciranj iz državnega ali občinskih proračunov; informacije o svoji dejavnosti ter upravnih, sodnih in drugih storitvah; vse informacije javnega značaja, ki so jih prosilci zahtevali najmanj trikrat ter druge informacije javnega značaja za katere organ meni, da zasledujejo načelo prostega dostopa.[[6]](#footnote-6)

Nadalje ZDIJZ določa, da mora vsak organ redno vzdrževati in na primeren način javno objavljati (uradno glasilo organa, svetovni splet, ipd.) ter dati na vpogled prosilcu po vsebinskih sklopih urejen katalog informacij javnega značaja, s katerimi razpolaga. Vsebino kataloga predpisuje Uredba o posredovanju in ponovni uporabi informacij javnega značaja (Uradni list RS, št. [24/16](http://www.uradni-list.si/1/objava.jsp?sop=2016-01-0994); Uredba). Katalog informacij javnega značaja obsega med drugim tudi sprejete in predlagane strateške in programske dokumente ter pomembnejša poročila, stališča, mnenja in analize z delovnega področja organa iz 6. člena te uredbe, urejene po vsebinskih sklopih. V to skupino sodijo zlasti letna poročila o delu in druga poročila, ki jih v zvezi s svojim delovnim področjem izdelujejo ali sprejemajo organi za daljše časovno obdobje; pomembnejša stališča, mnenja in analize, ki jih organi ali njihova delovna telesa oblikujejo oziroma izdelujejo sami, v sodelovanju z drugimi organi ali pridobijo od drugih oseb v zvezi s svojim delovnim področjem, ter pomembnejša navodila in okrožnice, ki jih uporabljajo organi v zvezi z izvajanjem predpisa ali sodne odločbe. Občina Hajdina ima katalog informacij javnega značaja objavljen na svoji spletni strani[[7]](#footnote-7).

Iz zgoraj navedenega izhaja, da se vsi dokumenti, ki so nastali pri delu nadzornega odbora (npr. zapisnik seje nadzornega odbora, sklepi in poročilo nadzornega odbora) uvrščajo med dokumente, ki so nastali pri organu oziroma se nahajajo pri organu. Če za posredovanje dokumentov ni omejitev po 5.a oziroma 6. členu ZDIJZ se dokumenti lahko posredujejo prosilcem kot informacije javnega značaja v obliki fotokopije ali v elektronski obliki. Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta (anonimizacija) ter seznani prosilca z vsebino oziroma mu omogoči ponovno uporabo preostalega dela dokumenta (7. člen ZDIJZ).

Glede obveznosti do objave na spletni strani občine ministrstvo meni, da **bi morala biti** na spletni strani občine **objavljena** **dokončna poročila s priporočili in predlogi ukrepov (dokončni akti nadzornega odbora), kot** pravilno določa tudi Poslovnik Nadzornega odbora Občine Hajdina.Lahko pa organiobčine na svoji spletni strani zaradi čim večje obveščenosti javnosti o svojem delovanju objavljajo tudi druge informacije javnega značaja (npr. zapisnike sej nadzornega odbora).[[8]](#footnote-8)

Ministrstvo poudarja, da je treba ločiti med obveznostjo zavezanca, da na zahtevo prosilcu posreduje informacije javnega značaja s katerimi razpolaga in obveznostjo zavezanca do objave »le« nekaterih informacij javnega značaja na svetovnem spletu (npr. 10. člen ZDIJZ kot specialna določba glede objave).

Po pregledu konkretne zadeve ugotavljamo, da predpisi s področja dostopa do informacij javnega značaja ne določajo obveznosti, da bi moral javni zavod na svoji spletni strani objaviti zapisnike sej nadzornega sveta občine. To pa ne pomeni, da teh podatkov prosilec od zavezanca ne more pridobiti na podlagi samostojne zahteve za dostop do informacij javnega značaja.

V kolikor boste vložili zahtevo za dostop do informacij javnega značaja je zavezanec dolžan slediti vaši zahtevi in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu z odločbo zavrniti. Zoper zavrnilno odločbo imate pravico do pritožbe o kateri odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Več o obveznostih organov po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

- v vednost: gp.ijs@gov.si (zveza št. 092-53/2022/2)

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) –

 ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE. [↑](#footnote-ref-2)
3. 32. člen ZLS. [↑](#footnote-ref-3)
4. Uradno glasilo slovenskih občin, št. 32/2017;http://www.lex-localis.info/KatalogInformacij/VsebinaDokumenta.aspx?SectionID=eaf62b79-6666-47c2-b79f-b4d3ede0cd99 [↑](#footnote-ref-4)
5. Uradno glasilo slovenskih občin, št. 17/2022. [↑](#footnote-ref-5)
6. 10. člen ZDIJZ. [↑](#footnote-ref-6)
7. https://www.hajdina.si/katalogjavnegaznacaja [↑](#footnote-ref-7)
8. https://www.vodice.si/objava/57571 [↑](#footnote-ref-8)